**Človečenstvo Ježiša Krista dvíha ducha k pravej a najvyššej kontemplácii**

**Terézia Veľká a jej Kniha života v 22. kapitole**

**S. Dominika Alžbeta Dufferová**

**Dom Quo Vadis v Bratislave 16. novembra 2016**

**Anotácia**

Človečenstvo Ježiša Krista predstavuje nevyhnutný spôsob ako najvyššie vystúpiť v kontemplácii. Prednáška o 22. kapitole Knihy života si vytyčuje dva ciele: 1. Ozrejmiť Teréziino varovanie milovníkov vnútornej modlitby pred pozdvihnutím ducha k vysokým veciam, pokiaľ ho sám Pán nedvíha. 2. Zdôrazniť v jej intenciách Človečenstvo Ježiša Krista, ktoré unáša ducha k pravej  a najvyššej kontemplácii. Zjednodušeným spôsobom charakterizuje významnejšie míľniky na tomto úseku duchovnej cesty a upozorňuje na klam, do ktorého sa môže človek ľahko a nebadane dostať. Na dokreslenie základnej idey Terézie Veľkej používa diela aj iných autorov.

**Zameranie**

Budeme uvažovať o troch nutných veciach, ktorých by sa mali držať tí, čo sa rozhodli kráčať po ceste vnútornej modlitby a zaregistrovali na nej isté skúsenosti. Prvou zásadou je, aby nedvíhali svojho ducha k vysokým veciam, ak ich sám Pán nedvíha, druhou, aby využívali Prostredníka na dosiahnutie najvyššej kontemplácie, ktorým je podľa Terézie Veľkej, samé Človečenstvo Ježiša Krista a konečne treťou vecou je, aby si zaumienili vyhnúť sa klamu, do ktorého môžu upadnúť, ak nebudú dbať na prvé dve zásady.

**Prechodná kapitola**

Táto kapitola je označovaná odborníkmi za akúsi vsuvku medzi 21. a 23. kapitolou. Prerušuje už začatý doktrinálny výklad o stupňoch modlitby, aby sa potom znova vrátila k autobiografickému podaniu toho, čo autorka prežíva s Pánom. V 22. kapitole sa Terézia venuje dvom témam, ktoré sa vzájomne prekrývajú: nesiliť mystické milosti a neobchádzať Človečenstvo Ježiša Krista v rámci mystického života. Aj v iných dielach pripomína tieto veci, napríklad v Komnatách. V časti, ktorú práve preberáme, polemizuje so známymi knihami svojho času a duchovnými majstrami. Podáva akoby ústnym spôsobom a zároveň ako učiteľka Cirkvi svoju náuku formou dialógu s hlavným čitateľom spisu, ktorým je páter García de Toledo.[[1]](#footnote-1)

**Prečo nedvíhať ducha k vysokým štítom**

Otázku pozdvihovania ducha k vyšším sféram Terézia považuje za čosi tak dôležitého, že jej venuje takmer celú 22. kapitolu svojej Knihy života. Z jej počiatočne opatrného postupovania možno vybadať určité ťažkosti a z nich plynúcu rozpačitosť, ale s jasným vedomím, že musí povedať čosi nové, a hlavne dôležité, lebo ju k tomu silne pobáda Pánova nástojčivosť. Voči nemu prechováva dojímavo intímny, priam magnetizujúci vzťah. Veď áno, akoby sme nemali dvíhať svoju dušu hore? Už aj pri eucharistickej modlitbe počujeme celebrujúceho kňaza krátko pred premenením chleba na Chlieb života vyzývať veriacich k pozdvihnutiu srdca, na čo oni odpovedajú: „Máme ich u Pána“! Čo znamená uskutočniť výzvu „Hore srdcia“ alebo ducha? Teréziu to zrejme tiež zaujalo a usiluje sa vnútornej pohnútke, ktorá stojí akoby proti tejto ústne i písomne podávanej praxi, vyhovieť. Musí sa popasovať s tým, že v niektorých knihách, ktoré mala k dispozícii[[2]](#footnote-2), sa tvrdilo čosi iné, než o čom ju poučoval Ježiš. Zdá sa, že aj všeobecné učenie Cirkvi o meditatívnej a kontemplatívnej modlitbe trvalo na tom, že **dušu treba pozdvihovať k duchovným veciam**, čo všeobecne povedané, aj sedí. To Terézia rozhodne nemieni vyvrátiť, lebo vidí, že aj keď v duši človeka pôsobí Boží duch nadprirodzene, a bez jeho milosti k ničomu dôjsť nemôže, predsa chce pripustiť, že človek „by si mohol pomôcť pozdvihnutím ducha nad všetko stvorené a vystupovať s poníženosťou, po mnohých rokoch usilovnej vnútornej práci na sebe, kráčať cestou očistnou, pokročilou a osvietenou“[[3]](#footnote-3). Nakoniec o tom je presvedčená celá rada významných duchovných autorov, ktorých pozná a ktorí jej pomáhali v duchovnom raste. Terézia ale, po určitom čase a pokroku vo svojom vlastnom duchovnom živote začína rozlišovať medzi prirodzenými a mystickými stupňami modlitby. Pokiaľ ide o pozdvihnutie srdca, mysle a duše k Bohu na úrovni prirodzenej modlitby, nikdy nie bez milosti, je to samozrejmé. Avšak, keď Boh dvíha dušu k mystickému spojeniu, tam musí duša, ktorú miluje Pán, zaujať pasívny postoj a nechať, nech Boh pôsobí tajomne na jej ducha a nech ju on sám dvíha kedy chce a ako chce.

**Prečo, keď duch človeka smeruje k štítom, sa treba držať Kristovho Tela**

Prichádzame k druhej téme, ktorá sa tiahne touto kapitulou, a je ňou výzva neustále sa držať Kristovho Tela, teda aj vtedy, a hlavne vtedy, keď je duša človeka unášaná Božím Duchom k nadprirodzeným výškam kontemplácie.

Prišla mi na um jedna z univerzitných udalostí v Lime. Prednášajúci kňaz nám – študentom vysvetľoval chápanie Kristovho Tela v dejinách Cirkvi. Boli v nej obdobia, kde pod Kristovým Telom sa chápala a zdôrazňovala predovšetkým Eucharistia, ktorú prijímame do úst pri svätom prijímaní a adorujeme ju pri vyložení na poklonu a obdobia, v ktorých sa viac akcentovalo Telo Kristovo ako Kristova Nevesta – Cirkev, údy mystického tela Ježiša Krista. Oba aspekty sú nevyhnutné a vzájomne sa dopĺňajúce časti. Keď citeľne pôsobia už pri počiatočných stupňoch duchovného života, o čo viac potom je nutné brať na ne ohľad pri tých vyšších a najvyšších!

Terézia, zameraná na tie najvyššie sféry, píše svoju autobiografiu na rozkaz svojich duchovných pastierov. Dnešnému čitateľovi sa možno bude zdať správanie svätice voči svojim nadriadeným prehnaným a dobovým. Do určitej miery to môže byť a aj je pravdou. Ale keď pochopíme závratné výšky, do akých ju Pán unášal, jej jedinou oporou bolo takrečeno „zubami - nechtami“ sa držať Kristovho Tela, a to v obojakom zmysle. Pri povznášajúcej modlitbe mala pred sebou Človečenstvo Ježiša Krista, prijímala ho, ustavične adorovala a pri účtovaní zo svojej vnútornej modlitby sa vo všetkom ochotne podriaďovala cirkevným predstaviteľom, a to aj vtedy, keď sa mýlili. Pri písaní si jasne uvedomovala, že jej texty budú slúžiť rôznym údom Cirkvi. Takúto múdrosť a silu uskutočňovať veci v súlade s Božím plánom mohla prijímať jedine od Pána, ktorý bol jej jediným Učiteľom. Pripomeňme si ešte, že len čo dopísala svoju Autobiografiu, inkvizícia jej ju zhabala a až po jej smrti, čo bolo niekoľko rokov, vrátila Fray Luis de León, aby ju editoval.

Konštatovali sme dve dôležité akademicko-dogmatické časti Teréziinej náuky, ktoré tvoria podstatu tejto kapitoly. Preskúmajme teraz argumentáciu samotnej svätice.

**Teréziina kritika učenia autorov a vodcov duchovného života**

Už v druhom odseku prvého článku 22. kapitoly sa Terézia sťažuje na niektorých autorov duchovného života, ktorí naliehajú na tých, ktorí prišli ku kontemplácii Božstva, aby opustili všetku svoju telesnú predstavivosť. Dokonca tvrdia, že Kristovo Človečenstvo môže prekážať a znemožňovať tú najdokonalejšiu kontempláciu. Terézia sa však domnieva, že keby títo učitelia duchovného života mali takú vieru, akú majú veriaci po príchode Ducha Svätého, pochopili by, že Ježiš bol Bohom a zároveň Človekom, nenaliehali by takto. Matke Božej túto skutočnosť nebolo potrebné zjaviť, lebo ona svojho Ježiša aj tak milovala viac než všetci ostatní. Tieto dve posledné vety jemne upravil Fray Luis de León, zodpovedný za redakciu Knihy života. Autorka totiž tieto slová pripísala len na okraj svojej autobiografie. V texte ďalej vysvetľuje, prečo zmieňovaní autori sú proti akejkoľvek telesnosti, ktorá podľa nich vyrušuje a znemožňuje ponorenie kontemplujúcej osoby do Boha. Niekedy to síce takto môže byť, ale Terézia nemôže pripustiť, aby sa od Kristovho Tela, ktoré pre nás trpelo, aby nás oslobodilo od našich bied, bolo nutné oddeliť. Nechce im protirečiť, lebo sú to učení ľudia a vedia i hovoria o mnohých cestách, ktorými Boh vedie duše, ale chce aj ona povedať ako Boh viedol jej dušu a do ostatného sa nechce miešať.[[4]](#footnote-4)

**Nebezpečenstvo uspokojenia s čítaním o duchovnom živote**

Terézia spätne vidí, v akom nebezpečenstve sa ocitla, keď sa uspokojila len s tým, čo o duchovnom živote čítala. Tvrdí, že prišla k spojeniu s Bohom a **nepostúpila ďalej**. Myslí tým na uchvátenia a na vízie a iné dary, ktoré jej i dušiam (pravdepodobne, ktoré sama viedla) Boh udeľoval. O čo jej vlastne išlo, čo asi videla ako učiteľka cirkvi „za“ uchvátením, víziami a inými darmi, aby mohla ona a jej podobné duše „ďalej“ postúpiť? A kam? Lebo jasne naznačuje, že ak sa človek nedostane ďalej, nachádza sa v klamstve a omyle. Dodáva, že síce aj ona sa môže mýliť, ale chce rozhodne povedať, čo sa jej prihodilo.

Nemala majstra, ako hovorí, čo by ju viedol a tak čítala knihy, o ktorých si myslela, že jej pomôžu, lenže bez Pánovej pomoci by ich aj tak nemohla pochopiť. Začínala sa u nej nadprirodzená modlitba – modlitba pokoja a tak sa začínala zbavovať všetkého telesného, ale neodvažovala sa – možno preto, že vždy bola taká pohodlná – dvíhať svoju dušu, lebo sa jej to zdalo opovážlivosťou. Zdalo sa jej, že cítila prítomnosť Boha a usilovala sa sústrediť sa na Neho. Tvrdí, že je to veľmi slastná modlitba, ak pri nej Boh pomáha, modlitba plná pôžitku. A keďže videla požehnanie, vyplývajúce z takejto modlitby, nebolo sily, čo by ju donútila k návratu k Človečenstvu. Skôr sa jej zdalo, že prekáža. Spätne keď sa na to pozerá, s bolestnou ľútosťou prosí ukrižovaného Ježiša Krista o odpustenie za takúto zradu, aj keď sa jej dopustila nevedomky, a to kedykoľvek si na to spomenie, bolestne ľutuje.

Terézia si vždy uctievala život Krista, dávno predtým, než ju uchvacoval vo videniach. Vracala sa teda a zdržovala sa pri Pánovi, zvlášť, keď prijímala sviatosť oltárnu. Snažila sa predstavovať si ho, ale nedokázala si ho vo svojej duši predstaviť tak vytesaného, akého by si priala.

**Zdôvodnenie tézy**

Terézia je presvedčená, že príčina, pre ktorú mnohé duše nevyužívajú širšie možnosti získania veľkej duchovnej slobody, je téza, na ktorej tak bazíruje. Zdôvodňuje ju **dvojakým spôsobom**, nadobudla ju skúsenosťou a svetlom, ktoré jej dal Pán. Po prvé, je to **nedostatok** ***pokory,*** ktorý je tak skrytý, že sa ani nepociťuje. Veď kto by mohol byť taký hrdý pri všetkej svojej úbohosti ako ona, keď toľko pracovala po celý svoj život, činila toľké pokánie a toľko sa modlila, znášala všelijaké prenasledovania, ktoré si málokto vie predstaviť, aby sa necítila dostatočne odmenená za to, že Pán súhlasí s tým, aby zostala pri päte kríža so svätým Jánom – a odvoláva sa na scénu pod krížom (Ján 19, 26). A nechápe toho, kto by toto nemohol pochopiť. Je jej ľúto, koľkokrát toho dobrého Pána urazila a urazila ho, lebo ho nepoznala, kráčala po zlej ceste. Vtedy, keď sa jej ukázal v jej vlastnom vnútri, uvidela celé svoje dobro. „S takým dobrým prítomným priateľom, s takým dobrým kapitánom, ktorý sa dal ako prvý na utrpenie, možno zniesť všetko: pomáha a zároveň dodáva silu, nikdy nesklame, je pravým priateľom.“[[5]](#footnote-5) Po druhé, Terézia pochopila jasne a videla to aj neskôr, že „uspokojiť Boha a [umožniť mu], aby nám udelil veľké dary, chce to robiť prostredníctvom tohto presvätého ***Človečenstva***, v ktorom sa Jeho Veleba kochá“[[6]](#footnote-6). Tvrdí, že to skúsila veľmi veľakrát, a že práve toto je brána, ktorou máme vchádzať. Vtedy nám Pán odhalí veľké tajomstvá.

Tu sa zdá, že Terézia „zabudla“, že je dcérou duchovného otca a nevedomky sa stáva jeho učiteľkou, lebo ho v tomto duchovnom dialógu poúča a odporúča mu, aby „nechcel ísť inou cestou, aj keby bol na vrchole kontemplácie, lebo **táto cesta je istá**. Vrhne pohľad na svätého Pavla a iných veľkých svätých, veľkých kontemplujúcich ľudí. Ani jeden z nich nešiel inou cestou. Svätý František túto cestu ukazuje svojimi ranami, svätý Anton Paduánsky Dieťaťom Ježiš, svätý Bernard sa kochal v Človečenstve Krista, svätá Katarína zo Sieny podobne a mnoho iných. Iste, odtrhnúť sa od telesného, môže byť jednou z ciest, keď to tvrdia duchovní ľudia, ale podľa zdania sv. Terézie po prvé im chýba trocha pokory, keď chcú dušu pozdvihnúť k Pánovi prv, než im ju sám Pán nepozdvihne a po druhé, keď sa neuspokoja s meditovaním tak prevzácnej veci a chcú byť Máriou prv ako pracovať s Martou. Ale keď to chce Pán – nech je to čokoľvek a hoci aj od prvého dňa, netreba sa ničoho báť. Táto drobnôstka, aj keď sa zdá byť ničím, pre pokrok v kontemplácii vie narobiť obrovské škody.[[7]](#footnote-7)

**Je veľkou vecou objímať kríž**

Často by sme chceli byť anjelmi na tejto zemi a zabúdame, že máme telo. Pokiaľ žijeme na zemi, treba **mať zmysel pre obyčajné veci**. Len zriedka sa prihodí, že duša vyjde zo seba tak, že je celá naplnená Bohom. Inak pri denných lopotách a starostiach je veľmi dobré mať stáleho priateľa akým je Kristus, pri sebe. Keď sa na neho pozeráme ako na Človeka a vidíme ho so slabosťami a námahami, je takým spoločníkom, že ho ľahko môžeme nájsť v nás samých. Stáva sa niekedy, že ani jedno ani druhé sa neuskutoční, ale sú to len skúšky vnútorného života.

A práve v takýchto stavoch sucha a znechutenia treba uskutočňovať Teréziinu radu: neusilovať sa o duchovnú útechu. Nech sa deje čokoľvek, **treba objať kríž**, a to je veľká vec. Aj nášho Pána nechali samého a bez akejkoľvek útechy na púšti. Zostal tak uprostred všetkých námah. Neopúšťajme ho ešte aj my, aby ešte viac trpel. On nám lepšie pomôže ako naša vlastná vynaliezavosť a opustí nás, keď to on usúdi ako vhodné alebo naopak, našu dušu vytrhne z nej samej a uchváti si ju k sebe.

Bohu sa nesmierne páči, keď vidí, ako duša s pokorou kladie za svojho prostredníka jeho Syna a ak ho miluje natoľko, že hoci by chcela, aby Jeho Veleba ju pozdvihla k veľkej kontemplácii, sa považuje za nehodnú a keď so svätým Petrom hovorí: Odíď odo mňa, lebo som človek hriešny (Lukáš 5,8).

Svätá Terézia tvrdí, že to sama skúsila, a viackrát. Takýmto spôsobom viedol Boh jej dušu. Iných vedie iným spôsobom. To, čo ona pochopila je, že základom tejto modlitby – modlitby spojenia s Bohom je pokora a čím viac sa duša pokorí v modlitbe, tým viac ju vyzdvihne Boh. Terézia tu naráža na evanjelium Lukáša 14,11.

**Cesta pravej duchovnej slobody**

Zdá sa, že ak sa duša usiluje pri tejto modlitbe veci nejako dopomôcť, aj keby to vyzeralo dobre, nakoniec vyjde navnivoč. Terézia sa obáva, že takáto duša nikdy nedosiahne pravú duchovnú chudobu. Ide o to, NEHĽADAŤ v modlitbe ani útechu, ani záľubu, z lásky k Nemu, ktorý v nej neustále prebýva. Niektorí sa totiž nazdávajú, že ak nepracujú pri modlitbe neustále s rozumom, že sa nemodlia. Sú nešťastní, keď vidia, ako strácajú zbožnosť. Ide o to, aby sa neznepokojovali, keď im tieto veci chýbajú a nemysleli si, že ich Boh opustil. Pán predsa chce, aby sme aj toto skúsili. Aby sme boli ako osliatka, čo ťahajú vodu, ktorú hoc aj so zatvorenými očami – teda naslepo – získajú viac vody ako záhradník so všetkou svojou vynaliezavosťou. Na tejto ceste sa kráča slobodne. Ak Majster chce, aby človek vystúpil do jeho komnaty k jeho tajomstvám, – úžasné! Ak chce, aby slúžil pri nízkych prácach, aj tak dobre. Veď on vie čo robí. Aký to má zmysel, keď človek sám chce zvládať všetko, keď raz už svoju vôľu odovzdal Pánovi?

Podľa Teréziinho názoru na prvom stupni modlitby sa omnoho menej znesie takéto „ja sám...“ a škodí omnoho viac, než si myslíme. Napríklad. Keď raz niekto nemá dobrý hlas, zbytočne sa bude namáhať, spevom si ho nevylepší. Ak mu Pán ten hlas nedá, zbytočne by sa namáhal. Podobne aj v modlitbe. Treba ho prosiť, aby udeľoval dary, ale duša sa musí podriadiť a dúfať v Pánovu slávu, moc a veľkosť. A preto, keď je pri päte kríža, nech sa odtiaľ ani nehne, nech sa deje čokoľvek. Nech napodobňuje sv. Magdalénu, ktorá čerpá silu z toho, že Pán ju vovádza do púšte.

Takže, ak niekto vedie duše, ktoré majú dar modlitby, nech si pri nej nepomáhajú vlastnými silami. Ako dôležité je vedieť, že Boh chce a praje si, aby takéto duše zostali odhalené bez akejkoľvek z týchto drobných pomocí („ayuditas“[[8]](#footnote-8)). A naopak, keď Boh chce, môžeme robiť čo len chceme, on aj tak uchváti ducha ako obor čo schmatne slamu a nič sa mu nepostaví na odpor. Terézia ironizuje skutočnosť ľudského úsilia na týchto stupňoch modlitby obrazom žaby: „Aký to spôsob myslieť si, že keď On chce, aj žaba bude lietať sama od seba“[[9]](#footnote-9)! A ešte horšie je nazdávať sa, že si dokážeme sami povzniesť ducha, keď to raz tak Boh nečiní. Hoci prirodzenosť človeka je viac ako prirodzenosť jednej žaby, predsa tá ľudská stojí na bahnistej pôde, lebo sa tak stalo z jej vlastnej viny.

**Možný záver**

To, čo chce Terézia povedať, je nasledovné: vždy, keď myslíme na Krista, rozpomíname sa na lásku, s akou nás obdaroval a na veľkú lásku, ktorú preukázal Boh, keď nám dal záruku svojho Syna. Láska dáva lásku. Napriek tomu, že sme len na začiatku, napriek tomu, že sme takí ťarbaví, snažme sa na toto neustále hľadieť a kiež by sme sa prebrali konečne k láske. Stačí, že Pán nám udelí jediný jedenkrát milosť, ktorá vtlačí lásku do nášho srdca, všetko sa nám stane ľahkým a všetko budeme robiť rýchle a bez námahy. Buďme vďační Bohu, ktorý vie veľmi dobre čo je pre nás vhodné, za Jeho slávneho Syna, ktorého nám zjavil a čo ho stálo toľko.

Jednu otázku položí Terézia pátrovi García de Toledo, ktorá nie je jasná, ale ktorá prezrádza jej problém: prečo tieto veľké mystické milosti nenechajú dušu „posvätenú“ v okamihu keď ich dostane, ale až časom. Terézia to nevie a rada by sa to dozvedela. Vie ale, že efekty takýchto milostí na začiatku sú iné ako na konci. Spočiatku ich duša sotva vníma, trvajú ako mihnutie okom, neskôr však dlho a vtedy duša môže dostať mužnú silu tak, že totálne všetko odhodí. U Magdalény to Pán urobil v krátkej dobe, u iných v súlade s mierou, s akou na svoje duše nechajú pôsobiť Jeho Velebnosť. A dá ešte jeden príklad o vynikajúcom nápoji. Kto z neho ochutná len trocha, chápe menej, kto veľa, viacej. Nie, v duchovných veciach neslobodno byť skúpym.

**Použitá literatúra**

SANTA TERESA *Libro de la Vida* s. 4 – 414. In SANTA TERESA *Obras Completas. Séptima edición preparada por Tomás Alvarez.* Burgos : editorial Monte Carmelo, 1994, 1418 s. ISBN 84-7239-282-1.

SANTA TERESA *Obras Completas. Séptima edición preparada por Tomás Alvarez.* Burgos : editorial Monte Carmelo, 1994, 1418 s. ISBN 84-7239-282-1.

1. Por. SANTA TERESA *Libro de la Vida,* s. 189, poznámka s hviezdičkou. [↑](#footnote-ref-1)
2. A myslela pritom na „Tretiu abecedu“ od Francisca de Osuna, „Výstup na horu Sion“ od B. de Laredo a ešte priamejšie na „Via spiritus“ od Bernabé de Palma, snáď aj na „Enquiridión alebo manuál kresťanského rytiera“ od Erazma, v ktorom jedna kapitola má dlhočizný, ale výrečný názov „Ako všetky viditeľné veci treba považovať za málo, lebo tieto Apoštol nazýva telom a ako je vhodné, aby sme sa stále pozdvihovali k neviditeľným veciam“: Veľké množstvo dokumentácie o tejto téme možno vidieť aj u TOMÁS ALVAREZ, *Jesucristo en la experiencia de Santa Teresa*, v „Monte Carmelo“ 88, 1980, na stranách 78-86, ako aj v č. 3 tejto kapitoly. Porov. poznámku č. 2 pod čiarou In SANTA TERESA, *Libro de la Vida*, c. 22. [↑](#footnote-ref-2)
3. SANTA TERESA *Libro de la Vida,* s. 189. [↑](#footnote-ref-3)
4. Porov. Tamtiež, s. 190-191. [↑](#footnote-ref-4)
5. Tamtiež, s. 193. [↑](#footnote-ref-5)
6. Tamtiež, s. 193-194. [↑](#footnote-ref-6)
7. Porov. Tamtiež, s. 194-195. [↑](#footnote-ref-7)
8. Ayuditas – španielska zdrobnenina od „ayuda“ – pomoc. Vyznieva priam ironicky. [↑](#footnote-ref-8)
9. SANTA TERESA *Libro de la Vida,* s. 198. [↑](#footnote-ref-9)